Document ID: 32003L0060

Komisijas Direktīva 2003/60/EK
(2003. gada 18. jūlijs),
ar ko groza pielikumus Padomes Direktīvām 76/895/EEK, 86/362/EEK, 86/363/EEK un 90/642/EEK attiecīgi par konkrētu pesticīdu atlieku maksimālo pieļaujamo daudzumu noteikšanu labībā un uz tās, dzīvnieku izcelsmes pārtikas produktos un uz tiem, kā arī noteiktos augu izcelsmes produktos, ietverot augļus un dārzeņus, un uz tiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes 1976. gada 23. novembra Direktīvu 76/895/EEK par pesticīdu atlieku maksimālo pieļaujamo daudzumu noteikšanu augļos un dārzeņos un uz tiem [1], kurā jaunākie grozījumi izdarīti ar Komisijas Direktīvu 2002/79/EK [2], un jo īpaši tās 5. pantu,
ņemot vērā Padomes 1986. gada 24. jūlija Direktīvu 86/362/EEK par pesticīdu atlieku maksimālo pieļaujamo daudzumu noteikšanu labībā un uz tās [3], kurā jaunākie grozījumi izdarīti ar Direktīvu 2002/79/EK, un jo īpaši tās 10. pantu,
ņemot vērā Padomes 1986. gada 24. jūlija Direktīvu 86/363/EEK par pesticīdu atlieku maksimālo pieļaujamo daudzumu noteikšanu dzīvnieku izcelsmes pārtikas produktos un uz tiem [4], kurā jaunākie grozījumi izdarīti ar Direktīvu 2000/79/EK, un jo īpaši tās 10. pantu,
ņemot vērā Padomes 1990. gada 27. novembra Direktīvu 90/642/EEK par pesticīdu atlieku maksimālo pieļaujamo daudzumu noteikšanu noteiktos augu izcelsmes produktos un uz tiem, ietverot augļus un dārzeņus [5], kurā jaunākie grozījumi izdarīti ar Komisijas Direktīvu 2002/100/EK [6], un jo īpaši tās 7. pantu,
ņemot vērā Padomes 1991. gada 15. jūlija Direktīvu 91/414/EEK par augu aizsardzības līdzekļu laišanu tirgū [7], kurā jaunākie grozījumi izdarīti ar Komisijas Direktīvu 2003/39/EK [8], un jo īpaši tās 4. panta 1. punkta f) apakšpunktu,
tā kā:
(1) Esošās aktīvās vielas - amitrols, dikvats, izoproturons un etofumezāts - tika iekļautas Padomes Direktīvas 91/414/EEK I pielikumā attiecīgi ar Komisijas Direktīvām 2001/21/EK [9], 2002/18/EK [10] un 2002/37/EK [11].
(2) Jaunās aktīvās vielas - fenheksamīds, acibenzolar-S-metils, ciklanilīds, piraflufēnetils, iprovalikarbs, prosulfurons, sulfosulfurons, cinidonetils, cihalofopbutils, famoksadons, florasulams, metalaksils-M, pikolinafēns un fluminoksazīns - tika iekļautas Padomes Direktīvas 91/414/EEK I pielikumā ar Komisijas Direktīvām 2001/28/EK [12], 2001/87/EK [13], 2002/48/EK [14], 2002/64/EK [15] un 2002/81/EK [16].
(3) Minētās aktīvās vielas iekļāva Direktīvas 91/414/EEK I pielikumā, pamatojoties uz tās informācijas izvērtējumu, kura iesniegta attiecībā uz ierosināto pielietojumu. Informāciju attiecībā uz šo pielietojumu saskaņā ar Direktīvas 91/414/EEK 4. panta 1. punkta f) apakšpunktu iesniedza dažas dalībvalstis. Pieejamā informācija tiek pārskatīta, un tā ir pietiekama, lai noteiktu dažus atlieku maksimālos pieļaujamos daudzumus.
(4) Ja nav noteikts Kopienas MRL vai pagaidu MRL, dalībvalstis augu aizsardzības līdzekļus, kuros ir šādas aktīvās vielas, drīkst apstiprināt tikai, ja tās saskaņā ar Direktīvas 91/414/EEK 4. panta 1. punkta f) apakšpunktu ir noteikušas valsts pagaidu MRL.
(5) Par aktīvajām vielām - hlorfenapiru, fentina acetātu un fentina hidroksīdu - ar Komisijas Lēmumiem 2001/697/EK [17], 2002/478/EK [18] un 2002/479/EK [19] attiecīgi tika nolemts tās neiekļaut Direktīvas 91/414/EEK I pielikumā. Minētie lēmumi paredz, ka šādas aktīvās vielas saturošu augu aizsardzības līdzekļu lietošana Kopienā vairs nav atļauta. Tādēļ visas pesticīdu atliekas, kas rodas minēto augu aizsardzības līdzekļu lietošanas dēļ, jāuzskaita Direktīvu 86/362/EEK, 86/363/EEK un 90/642/EEK pielikumos, lai radītu iespēju atbilstīgi uzraudzīt un kontrolēt to lietošanas aizliegumu, kā arī lai aizsargātu patērētājus.
(6) Lai īstenotu tiesisko paļāvību attiecībā uz esošajiem izmantojamo pesticīdu krājumiem, Komisijas lēmumos par neiekļaušanu tika paredzēta pakāpeniska lietojuma pārtraukšana, un ir lietderīgi noteikt, ka MRL, ar kuriem pauž nodomu nepieļaut attiecīgās vielas izmantošanu Kopienā, nepiemēro, iekams nav beidzies pakāpeniskas lietojuma pārtraukšanas periods attiecībā uz konkrēto vielu.
(7) Kopienas maksimālos pieļaujamos atlieku daudzumus (MRL), kā arī Pārtikas kodeksa ieteiktos daudzumus nosaka un novērtē, ievērojot līdzīgas procedūras. Dikvatam un fentinam (acetātam vai hidroksīdam) kodeksa MRL ir ierobežots skaitlis. Uzskata, ka to MRL ir noteikts šajā direktīvā. Savukārt kodeksā iekļautos MRL, ko drīzā nākotnē ieteiks atcelt, vērā neņēma. Izvērtējot to MRL radītos riskus patērētājiem, kas izstrādāti, pamatojoties uz MRL kodeksu, riski nav konstatēti, ja izmanto toksikoloģiskos beigu punktus, kuru pamatojums ņemts no Komisijai pieejamiem pētījumiem.
(8) Tehniskos un zinātniskos vērtējumus, kas attiecas uz šādu aktīvo vielu iekļaušanu Direktīvas 91/414/EEK I pielikumā, pabeidza Komisijas pārskata ziņojumu veidā. Vērtējuma ziņojumi minētajām vielām tika pabeigti datumos, kuri noteikti Komisijas direktīvās, uz kurām atsaucas 1. un 2. apsvērumā, un Komisijas lēmumos, uz kuriem atsaucas 5. apsvērumā. Šajos ziņojumos noteica pieļaujamo diennakts devu (PDD) un vajadzības gadījumā akūto standartdevu (ASD). To, kā ar attiecīgo aktīvo vielu apstrādāti pārtikas produkti ietekmē patērētājus visā viņu dzīves laikā, novērtēja saskaņā ar Kopienas procedūrām. Ņemot vērā arī Pasaules Veselības organizācijas publicētās pamatnostādnes [20] un Augu zinātniskās komitejas atzinumu par izmantotajām metodēm [21], secināja, ka ieteiktie maksimālie pieļaujamie daudzumi neizraisa minēto PDD vai ASD pārsniegšanu.
(9) Lai nodrošinātu, ka patērētājus atbilstoši aizsargā no to atlieku iedarbības, kas rodas no neatļautas augu aizsardzības līdzekļu lietošanas, attiecīgajām produkta/pesticīda kombinācijām jānosaka pagaidu MRL līdz ar zemāko analītiskās noteikšanas robežu.
(10) Šādu pagaidu MRL noteikšana Kopienā neliedz dalībvalstīm noteikt pagaidu MRL šīs direktīvas vielām saskaņā ar Direktīvas 91/414/EEK 4. panta 1. punkta f) apakšpunktu un VI pielikumu. Uzskata, ka četru gadu laikposms ir pietiekams, lai atļautu attiecīgās aktīvās vielas turpmāku izmantošanu. Pēc tam pagaidu MRL jākļūst par galīgo.
(11) Tādēļ visas pesticīdu atliekas, kas rodas minēto augu aizsardzības līdzekļu izmantošanas dēļ, jāiekļauj Direktīvu 86/362/EEK, 86/363/EEK un 90/642/EEK pielikumos, lai ļautu pienācīgi uzraudzīt un kontrolēt to pielietojumu aizliegumu, kā arī lai aizsargātu patērētāju. Tāpēc attiecīgi jāgroza pielikumi Direktīvām 86/362/EEK, 86/363/EEK un 90/642/EEK.
(12) Lai noteiktu maksimālo pieļaujamo pesticīdu atlieku daudzumu dikvatam Kopienā, Direktīvas 76/895/EEK noteikumi ir jāiestrādā Direktīvās 86/362/EEK, 86/363/EEK un 90/642/EEK, jāsvītro šie noteikumi Direktīvā 76/895/EEK un jāgroza daži no minētiem noteikumiem, ņemot vērā zinātnes un tehnikas attīstību, kā arī izmaiņas pielietojumā un atļaujās gan valstīs, gan Kopienā.
(13) Šī direktīva ir saskaņā ar Pastāvīgās pārtikas aprites un dzīvnieku veselības komitejas atzinumu,
IR PIEŅĒMUSI ŠO DIREKTĪVU.
1. pants
Direktīvas 76/895/EEK II pielikumā svītro ierakstus, kas attiecas uz dikvatu.
2. pants
Direktīvas 86/362/EEK II pielikuma A daļai pievieno šīs direktīvas I pielikumā norādītos maksimālos pieļaujamos pesticīdu atlieku daudzumus.
3. pants
Direktīvas 86/363/EEK II pielikuma A un B daļai pievieno šīs direktīvas II un III pielikumā norādītos maksimālos pieļaujamos pesticīdu atlieku daudzumus.
4. pants
Direktīvas 90/642/EEK II pielikumam pievieno šīs direktīvas IV pielikumā norādītos maksimālos pieļaujamos pesticīdu atlieku daudzumus.
5. pants
Dalībvalstīs stājas spēkā normatīvi un administratīvi akti, kas vajadzīgi, lai panāktu atbilstību šai direktīvai vēlākais līdz 2003. gada 30. jūnijam, izņemot noteikumus attiecībā uz fentina hidroksīdu, fentina acetātu un hlorfenapiru, kam jāstājas spēkā no 2004. gada 30. jūnija. Dalībvalstis par to tūlīt informē Komisiju.
Tās piemēro minētos noteikumus no 2003. gada 1. jūlija, izņemot noteikumus attiecībā uz fentina hidroksīdu, fentina acetātu un hlorfenapiru, kurus tās piemēro no 2004. gada 1. jūlija.
Kad dalībvalstis pieņem minētos noteikumus, tajos ietver atsauci uz šo direktīvu vai šādu atsauci pievieno to oficiālajai publikācijai. Dalībvalstis nosaka, kā izdarāma šāda atsauce.
6. pants
Šī direktīva stājas spēkā divdesmitajā dienā pēc publicēšanas Eiropas Savienības Oficiālajā Vēstnesī.
7. pants
Šī direktīva ir adresēta dalībvalstīm.
Briselē, 2003. gada 18. jūnijā

Labels: 0
17
6